Campus Megállapodás

Megállapodás az IK HÖK és a TTK HÖK között

   Preambulum

   Az Eötvös Loránd Tudományegyetem (Egyetem) 2003-ban történt átalakítása során a Természettudományi Kar (TTK) Informatikai Tanszékcsoportja különvált, és megalakította az Informatikai Kart (IK). A kari átalakulással párhuzamosan a Természettudományi Hallgatói Önkormányzata (TTK HÖK) Informatikai Szakterületi Csoportja létrehozta az Informatikai Kar Hallgatói Önkormányzatát (IK HÖK). Alapnak véve a közös múltat, a meglévő hagyományokat és a közös campust, a két Hallgatói Önkormányzat keret jellegű megállapodást köt, melyben lefektetik a jövőre vonatkozó együttműködés alapelveit, különös tekintettel a magasabb szintű érdekképviseletére, a hallgatóknak nyújtandó szolgáltatásokra illetve az Egyetemhez méltó, az egyetemi polgároknak szóló színvonalas programokra. A megállapodás szintén hivatott tisztázni a két hallgatói önkormányzat szétválásával felmerülő egyéb vitás kérdések rendezését, illetve azok fórumait.

1. § Szervezeti garanciák

A szervezeti kapcsolatok fenntartására, a folyamatos információ- és tapasztalatcsere céljából a két önkormányzat egymásnak megfeleltethető testületei és tisztségviselői egymással folyamatosan kapcsolatban állnak. Ennek keretében kölcsönösen megküldik az ülésekre szóló meghívókat és az ülések emlékeztetőit. A paragrafus szerint a meghívások különösen vonatkoznak:

a.) az IK HÖK Elnöksége meghívást kap a TTK Közgyűlésére, a TTK HÖK Elnöksége meghívást kap az IK HÖK Közgyűléseire,
b.) az IK HÖK elnöke meghívást kap a TTK HÖK Választmányi és Elnökségi üléseire, a TTK HÖK elnöke meghívást kap az IK HÖK Elnökségi üléseire.

A további testületi ülések tekintetében kivételt képeznek a zárt ülések.

A két önkormányzat jelen paragrafus elmélyítésére lehetőség szerint közös rendezvényeket tart, különös tekintettel a vezetőképzőkre, illetve a hagyományossá vált Hali-karácsony nevű rendezvényre, melyen az IK HÖK és a TTK HÖK képviselői és tisztviselői közösen ünneplik az évzárást.

2. § Érdekképviselet

Az 1. §-ban meghatározott, illetve egyéb testületi ülések keretében a két önkormányzat, adott esetben a két önkormányzat elnöke, egyezet a hallgatókat érintő, kari szinten túlmutató képviseleti kérdésekben. Ennek keretében megvitatják:

a.) a hallgatókat egyetemi szinten érintő tanulmányi és szociális kérdéseket,
b.) az IK-n vagy a TTK-n bekövetkezett, hallgatókat jelentős mértékben érintő változásokat,
c.) a felsőbb szintű érdekképviseletet érintő kérdéseket (Egyetemi Hallgatói Önkormányzat, Hallgatói Önkormányzatok Országos Konferenciája).

Azon hallgatóknál, akiknek mindkét karon van szakjuk, tanulmányi kérdésekben a szaknak megfelelő önkormányzat látja el az érdekképviseletet.

Kari jutalomra való felterjesztést a hallgató juttatási karjának megfelelő önkormányzat végzi, ez alól kivételt tenni csak a két önkormányzat eseti megállapodása szerint lehet.

3. § Közös rendezvények

A két önkormányzat a hallgatóiknak (a szakos rendezvények kivételével) általában közösen tart rendezvényeket. Ennek keretében közös rendezvény naptárat állítanak össze, illetőleg a saját rendezvény naptárakat egyeztetik lehetőleg a megelőző félév vége előtt. Ezt lehetőleg az adott tanév kezdete előtt teszik meg, egyes rendezvények kapcsán (pl. Gólyabál) már az előző év folyamán egyeztetnek. Az egyes rendezvények főrendezősége és anyagi felelőssége kapcsán a két önkormányzat egyedi jelleggel állapodik meg a szakmai kompetenciák és a korábbi évek alapján. Bármelyik önkormányzat is vállalja egy rendezvény megrendezését, a másik tagjait is bevonja a munkába, illetve a részletekkel kapcsolatban folyamatos tájékoztatást nyújt.

A gólyatáborok tekintetében figyelembe kell venni a fennálló hagyományokat, illetve a több szakos, két karra járó hallgatók esetében a kari preferenciákat. A két karon szakot hallgató gólyáknak megfelelő tájékoztatást kell adni mindkét karral kapcsolatban (ebbe beleértve az önkormányzattal kapcsolatos információkat is).

A campussal kapcsolatos rendezvények tekintetében lehetőség szerint egyeztetést kell folytatni az itt található harmadik önkormányzattal, a Társadalomtudományi Kar Hallgatói Önkormányzatával is.

4. § PR

A két önkormányzat legalább féléves gyakorisággal egyeztet a PR-juk hallgatókat érintő kérdéseiben, ennek során törekednek az ez irányú tevékenységük összehangolására.

Az épületek általános célú plakátoló felületeit közösen használja a két önkormányzat, a plakátolási rendre vonatkozó részletes szabályozást közösen dolgozzák ki, melyben mindkét önkormányzatot egyforma jogok illetik meg.

5. § A szétválással kapcsolatos további kérdések

A TTK HÖK helyiségeivel kapcsolatban az IK HÖK kijelenti, hogy nem kívánja azokat használni. Amennyiben a campuson jelentős változás történik a helyiségek felosztásának tekintetében, akkor a két önkormányzat közösen lép fel a HÖK részére fenntartott területek bővítése érdekében, figyelembe véve a rendelkezésükre álló területek arányát. A fentiek alól kivételt jelent a Déli Tömbben található HÖK raktár, melyet a továbbiakban a két önkormányzat közösen használ (ezzel a TTK HÖK elismeri az IK HÖK használati jogát), az eszközök szigorú nyilvántartása és lehetőleg elkülönített tárolása mellett. Mindkét önkormányzat különös figyelmet fordít a raktárhelyiség kulcsával elkövetett visszaélések, károkozások elkerülésére, ekkor az anyagi felelős az az önkormányzat, akinek a kulcsával a károkozás megtörtént, ha ez nem megállapítható, akkor a két elnök közösen tisztázza a kár megtérítését.

Az eszközök tekintetében az IK HÖK a korábban Informatikai Szakterületi Csoporthoz, illetve a programozó gólyatáborhoz tartozókat kapja meg, a továbbiak a TTK HÖK tulajdonában maradnak. A fentiek mellett a két önkormányzat egymás tárgyi eszközeit és helyiségeit eseti megállapodás alapján használhatja.

6. § Záró rendelkezések

Jelen megállapodást a két önkormányzat évenként felülvizsgálja, az esetleges változtatásokról tárgyalásokat kezdeményez.

Jelen megállapodást a teljes körű hatálybalépéshez az IK HÖK Közgyűlése és a TTK HÖK Közgyűlése fogadja el.